AlexejDobrolubov/national_council_slovak_2010 huggingface dataset:
39. schôdza NR SR - 6.deň - B. popoludní
Dátum: 2025-09-17
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

Ďakujem pekne. Ja vlastne tiež budem optimistická svojim spôsobom. Ja sa dotknem toho Štefan, čo si spomínal, ako sa táto vládna koalícia bojí ulice, lebo naozaj to, čo sa odohralo dnes bolo niečo nehorázne, zbabelé, bola to absolútna hanba. Ešte včera jednoducho nebola odvaha na to tú rozpravu ukončiť, pretože táto koalícia sa naozaj bojí ľudí na námestiach. No a dnes, ani nie 12 hodín po tom proteste už nabrali nieže odvahu, ale teda naškrabkali zbabelosť v sebe a ukončili rozpravu, skrátili rozpravu ku konsolidačnému balíku vo výške 2,7 mld. eur, aby sa o tom hovorilo čo najmenej, aby im to prešlo čo najviac potichu, asi preto aj, že vidia, že sa im to nedarí. Za mňa sú ale dve veci úplne jasné. Vyplýva a vidno z toho, že naozaj, ale naozaj sa táto koalícia bojí ľudí na námestiach. Ja si myslím, že je to dobrá správa a to je tá optimistická časť aj pre ľudí, že ich spätná väzba kdekoľvek, ale aj na tých námestiach má naozaj veľký zmysel, že táto koalícia sa pred tým nedokáže ukryť. No a teda tá druhá správa, čo si z toho môžeme zobrať je, že vlastne to, že to vlastne nič nepomôže, pretože napriek tomu, že takto zbabelo k tomu pristúpili, tak ľudia budú mať možnosť dať najavo svoj názor, čo si myslia o celej tejto konsolidácii, čo si myslia o celom prístupe vládnej koalície a bude to už budúci utorok. Ja si myslím, že lepšiu pozvánku ako z dnešného rána nemohli ľudia na ten protest dostať.
39. schôdza NR SR - 3.deň - B. popoludní
Dátum: 2025-09-11
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

Ďakujem pekne za slovo a ďakujem aj tebe, kolega, za vystúpenie a asi nepoteším pani poslankyňu Matejičkovú, ale ja teda zdôrazním tú tvoju otázku, ktorá tu padla a ktorá jednoducho je veľmi relevantná, hoci pán minister telefonuje v sále Národnej rady, čo by nemal a mal by počúvať, alebo aspoň netelefonovať tu a mal by tu byť teda plne prítomný člen vlády. Tak ja sa pýtam, čo s tými 430 miliónmi eur, ktorých prepadnutie nám hrozí z plánu obnovy vďaka tejto novele. A ja by som teda chcela počuť aj to, že či naozaj pán minister sa neporozprával s tým svojím štátnym tajomníkom pánom Kuffom, ako prebiehajú tie jeho vyjednávania s Európskou komisiou ohľadom jeho návrhu zákona o ochrane prírody a krajiny, ktorý je v rozpore s reformou národných parkov. No možno by sa mohli z toho spoločne poučiť a bolo by to na prospech všetkým, lebo táto novela je v rozpore s plánom obnovy v oboch otázkach, aj v súvislosti s obnoviteľnými zdrojmi energie, vytvárate pre ne bariéry, navyše netransponujete tú smernicu úplne, ale hlavne je v rozpore s reformou národných parkov a aj s tým ustanovením, ktoré ste si predsa vyjednali vy sami. Povedal to aj pán Kmec, že odteraz už beriete za to plnú zodpovednosť a už sa nebudete vyhovárať na predchádzajúce vlády. Vy ste si vyjednali, že v národných parkoch musia byť chránené hlucháne, biotopy, pralesy a staré lesy. No a tento váš zákon ich ohrozuje. Nestačí vám naozaj prerábať tie zonácie, lebo tie ste nám teda predniesli, ukázali nám, podali na okresné úrady, musíte ich prerábať. Naozaj musíte? Museli ste si urobiť sám sebe ešte aj toto?
39. schôdza NR SR - 2.deň - B. popoludní
Dátum: 2025-09-10
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

132. Viete, pán poslanec, ja celkom nerozumiem, že ako máte pocit, že táto toxická úprava, ktorá umožní divokú výstavbu v našich najcennejších územiach, v našich národných parkoch, ako má táto pomôcť turizmu. Lebo keď sa pozrieme na tie skutočné dôvody a pán minister, on to v konečnom dôsledku aj spomínal, porovnával nás s Poľskom, tak keď sa napríklad pozrieme na tú situáciu, ktorá bola túto sezónu, toto leto, tak my máme tú informáciu od podnikateľov v turizme, že veľmi chýbali a bolo cítiť, že neprišli českí turisti. A oni uvádzajú v skutočnosti tie dôvody, že je to jednak cena, pretože vďaka konsolidácii tu máme drahotu, po novom tu budeme mať aj chudobu. Jednoducho českí turisti, ktorí naozaj tvoria veľkú časť zárobkov v turizme, tak neprichádzajú kvôli cenám. A druhý dôvod, ktorý uvádzajú, je, že neprichádzajú kvôli politike, neprichádzajú kvôli vašej vláde. A ja som presvedčená, že ak táto novela prejde, tak k tým dôvodom sa pridá aj divoká výstavba v našich národných parkoch, pretože nikto nechce chodiť do stavenísk, nikto nechce, však ľudia sa nechodia pozerať na výhľady na hotely, ľudia sa chodia pozerať na výhľad na Tatry, na Kriváň, chodia sa pozerať na Chopok, nechcú vidieť zástavbu. Takže ja som presvedčená, že táto novela bude ďalším klincom do rakvy nášho cestovného ruchu. Sú to, je to Ficova drahota, je to politika vašej vlády a teraz to bude aj Tarabova novela.
35. schôdza NR SR - 14.deň - B. popoludní
Dátum: 2025-06-17
Poslanec: Stohlová, Tamara (PS)
Druh vystúpenia: Vystúpenie v rozprave

Ďakujem pekne, pán predsedajúci. Pôjdem teda rovno k veci. Návrh zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a ktorým sa dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení neskorších prepisov, ďalej len návrh zákona, predkladá na rokovanie Národnej rady Slovenskej republiky poslankyňa Národnej rady Slovenskej republiky Tamara Stohlová. Predmetom návrhu zákona je úprava podmienok zriaďovania miest, na ktoré sa vykladá návnada s cieľom prilákať a loviť zver. Uvedené lokality prirodzene priťahujú aj jedince medveďa hnedého, preto je zriaďovanie vnadísk v blízkosti obydlí, stavieb a turistickej infraštruktúry vysoko nežiadúce. Umiestňovanie potravy do prirodzeného prostredia medveďa hnedého negatívne mení jeho prirodzené správanie, zvyšuje pravdepodobnosť jeho výskytu v blízkosti ľudských sídiel alebo peších trás a zvyšuje riziko konfliktu s človekom. Návrh podrobnejšie odôvodním v rozprave, do ktorej sa hlásim ako prvá. Ďakujem.
35. schôdza NR SR - 4.deň - A. dopoludnia
Dátum: 2025-05-30
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

110. Dotknem sa najprv toho, čo ste spomínali takto úplne na záver. Vy hovoríte, že nevieme, nevieme, čo nám ten, tá konzumácia môže spôsobiť, tak vieme, na to máme tie procesy povoľovacie a ja vám garantujem, že sú tak prísne a tak kvalitné, a to je ich podstatou, aby sa riešilo, či a čo to môže mať dopady na ľudské zdravie alebo či to môže mať vôbec nejaké dôsledky. Mne sa strašne páči, ako keď sa to hodí, tak je tá európska legislatíva príliš prísna, a keď sa to hodí, tak už nás akože aj neochraňuje. No a keby sme sa chceli len pozrieť na taký bežný príklad, tak fakt sa pozrime do tej Ázie, kde ľudia konzumujú ten hmyz bežne, lebo je to súčasťou ich kultúry, a ja teda nevidím a dúfam, že nechcete tvrdiť, že majú z toho nejaké zdravotné následky. Keď hovoríte, že nereagujete na hoax, tak že je to vlastne nejaký iný moment, ja tu mám, len úplne náhodný článok som si otvorila na portáli e-Report, čo je známy dezinformačný kanál, ktorý začína nadpisom Európania, budete jesť aj hmyz . Tak rozumieme, že keď sa chceme baviť o praktickosti, tak toto sa deje, že tu sa schváli nejaká zložka, a potom ako taký ten telefón, keď sa tá informácia podáva, tak z toho vznikne – Európania, budete jesť aj hmyz, či chcete, či nechcete . Toto sa tu deje a toto šíri aj váš pán predseda Danko, on predsa hovorí, že Slováci nie sú hmyzí národ a že nechce, aby sme to jedli, takže to si nejako vyriešte vo vnútri. A vy ste spomínali, aj že je už presne napísané v dôvodovej správe... No, to už nestihnem. Poviem niekomu, kolegovi niektorému.
33. schôdza NR SR - 15.deň - B. popoludní
Dátum: 2025-04-16
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

68. Ďakujem pekne pánovi poslancovi Dostálovi, ktorý teda spomínal ten rozsiahly pozmeňujúci návrh, o ktorom sme doobeda hlasovali. A mne sa vďaka tomu dnes stala taká pomerne paradoxná situácia. Doobeda som išla na verejné prerokovávanie zámeru vybudovať v Bratislave novú spaľovňu odpadu. Len veľmi stručne zhrniem prečo, pretože Bratislava spaľovňu už má, dokonca sa má rozširovať. (Prerušenie vystúpenia predsedajúcim.) Danko, Andrej, podpredseda NR SR Reagujte na vystupujúceho! Stohlová, Tamara, poslankyňa NR SR Reagujem na ten pozmeňujúci návrh, ktorý je naozaj rozsiahly, iba hovorím, aké to má konzekvencie a tou konzekvenciou je to, že teda som mala sa zúčastniť tohto prerokovania o novej spaľovni, ktorú Bratislava ani západ Slovenska, ani Slovensko ako také nepotrebuje. Nedáva to zmysel. Má sa to postaviť v rámci chránenej vodohospodárskej oblasti Žitný ostrov v blízkosti chránenej krajinnej oblasti Dunajské luhy. Táto oblasť už dnes je zaťažená existujúcou spaľovňou, dopravou, nelegálnou skládkou Vassal EKO, vrakunskou skládkou, starou environmentálnou záťažou. Dalo by sa takto pokračovať, no a ja som musela z toho prerokovávania odísť ešte v čase, kým si tam vlastne Slovnaft riešil svoj greenwashing a teda nezačala ani len zmysluplná debata, a musela som odísť práve kvôli hlasovaniu o tomto šikanóznom zákone, ktorý bol tak babrácky napísaný, že sme tu naozaj bod po bode museli hodiny o ňom hlasovať namiesto nejakej zmysluplnej práce vrátane tej debaty k novej spaľovni. No a zatiaľ tie zlé, zlé mimovládky tam bojovali za lepší a zdravší život pre všetkých obyvateľov. Čiže vládna koalícia tu ide šikanovať mimovládky, ktoré zatiaľ bojovali za lepší a zdravší život pre nás všetkých. Myslím si, že máločo lepšie ilustruje vašu politiku, ktorej cieľom je len škodiť.
33. schôdza NR SR - 12.deň - A. dopoludnia
Dátum: 2025-04-11
Poslanec: Stohlová, Tamara (PS)
Druh vystúpenia: Vystúpenie v rozprave

16. Ďakujem pekne, ďakujem ti, Bea, za tvoje vystúpenie. Ja sa dotknem toho, čo ty si spomínala, že vlastne tí ľudia už ani nechcú vidieť, aby minister životného prostredia Taraba prišiel na to miesto. Oni od neho už nič nechcú počuť, oni proste povedali, že to nechcú. No a ja sa dotknem akoby inej stránky tejto celej záležitosti, ktorú tu dnes riešime, že my tie strategické investície potrebujeme. My potrebujeme vedieť priorizovať a my potrebujeme na Slovensku akcieschopnosť, keď sa pre niečo rozhodneme, aby sme to vedeli konečne zrealizovať. No lenže ak ten proces bude vyzerať takto, tak to presne tak aj vždy dopadne, že ľudia povedia, že to nechcú a ľudia budú protestovať. A budú protestovať aj v prípade tých investícií, tých projektov a zámerov, ktoré Slovensko skutočne potrebuje. Ja hovorím, že toto, tá nálada, ktorá sa aj vytvára takýmito, takýmito konaniami, je proste začiatok konca, pretože Slovensko, všetci vidíme, že stagnuje, že sa potrebuje rozvíjať, že sa potrebujeme hýbať dopredu, ale na to treba dôveru ľudí, že tie projekty, že tie investície sa robia aj v ich prospech. A na to, aby tá dôvera existovala, tak potrebujeme mať dobre nastavené procesy vrátane toho, ako fungujú strategické investície, aby ľudia mohli dôverovať bez ohľadu na to, ktorá vláda tam bude sedieť, kto o tom bude rozhodovať, tak tie procesy to majú podržať. Čiže my tento návrh a tú opravu predkladáme toho zákona aj preto, pretože strategické investície Slovensko jednoznačne potrebuje. Toto nie je iniciatíva proti, toto je iniciatíva za, toto je preto, aby ľudia mohli dôverovať, že raz za čas ten štát hádam niekedy bude chcieť urobiť niečo aj v ich prospech.
33. schôdza NR SR - 12.deň - A. dopoludnia
Dátum: 2025-04-11
Poslanec: Stohlová, Tamara (PS)
Druh vystúpenia: Vystúpenie s faktickou poznámkou

10. Ďakujem pekne za slovo a ďakujem pánovi poslancovi Galkovi za jeho vystúpenie. To bol skvelý príklad, ktorý ste uviedli s tou pitnou vodou. Ja som vlastne aj v rámci svojho vystúpenia včera spomínala nejaké klamstvá, ktoré v rámci tejto kauzy porozprával pán minister životného prostredia Taraba a spomínala som, že jednou z tých klamstiev bolo aj to, že by sa teda mala zachovať tá funkcia zdroja pitnej vody, ktorú dnes plní spodná nádrž už existujúca Málinec. No my sme na to upozorňovali rovnako od začiatku, pretože takáto záležitosť, že by sa kombinovala prečerpávacia vodná elektráreň ako nejaké energetické zariadenie a zdroj pitnej vody, to jednoducho na svete nikde neexistuje. A tam sa vraciame k tej mágii pána Tarabu, ktorú spomínal aj môj kolega Sabo, že on to teda na Slovensku prvýkrát magicky zvládne, dokonca vo svojich klamstvách zašiel tak ďaleko, že dokonca tvrdil, že keď sa budovala tá spodná nádrž, tak už vtedy sa myslelo na to, že raz to bude tou prečerpávacou vodnou elektrárňou, čo je, samozrejme, úplný nonsens, keďže sa to budovalo ako zdroj pitnej vody a tieto dva účely nie sú zlučiteľné. Tak pán minister si asi myslí, že ľudia sú hlúpi, no nie sú. Aj miestni obyvatelia, aj všetci ľudia na Slovensku, myslím si, že toto veľmi ľahko pochopili a pochopia a ja ho teda aj kvôli tomuto veľmi dôležitému dôvodu v čase klimatickej zmeny, s pitnou vodou sa naozaj nepoďme zahrávať, tak ho vyzývam, nech sa vráti z tej kratšej cesty a tento projekt stopne.
15. schôdza NR SR - 1.deň - B. popoludní
Dátum: 2024-06-11
Poslanec: Sedlák, Justín (SMER - SD)
Druh vystúpenia: Vystúpenie v rozprave

109. Vážení kolegovia, vážený pán predsedajúci, predkladám spoločnú správu výborov Národnej rady Slovenskej republiky o výsledku prerokovania vládneho návrhu zákona, ktorým sa dopĺňa zákon č. 435/2000 Z. z. o námornej plavbe v znení neskorších predpisov, tlač 215, v druhom čítaní. Národná rada Slovenskej republiky uznesením č. 195 zo 16. apríla 2024 pridelila predmetný návrh zákona na prerokovanie týmto výborom: ústavnoprávnemu výboru a výboru pre hospodárske záležitosti. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. (Prerušenie vystúpenia predsedajúcim.) Blaha, Ľuboš, podpredseda NR SR 110. Ďakujem pekne, pán poslanec. (Reakcia spravodajcu: Návrh, pardon.) Pardon. Sedlák, Justín, poslanec NR SR 111. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 87 zo 6. júna 2024, výbor pre hospodárskej záležitosti uznesením č. 58 z 10. júna 2024. Z uznesení výborov Národnej rady Slovenskej republiky uvedených pod bodom 3 tejto správy nevyplývajú žiadne pozmeňujúce ani doplňujúce návrhy. Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom tri tejto správy a v ustanoveniach poslancov gestorského výboru vyjadrených v rozprave k tomuto zákonu, návrhu zákona odporúča Národnej rade Slovenskej republiky vládny návrh zákona, ktorým sa dopĺňa zákon č. 435/2000 Z. z. o námornej plavbe v znení neskorších predpisov, schváliť. Spoločná správa výborov o výsledku prerokúvania a návrhu zákona v druhom čítaní bola schválená uznesením výboru pre hospodárske záležitosti č. 78 z 11. júna 2024. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, prosím, otvorte rozpravu.
15. schôdza NR SR - 1.deň - B. popoludní
Dátum: 2024-06-11
Poslanec: Sedlák, Justín (SMER - SD)
Druh vystúpenia: Vystúpenie v rozprave

105. Vážení kolegovia, vážený pán predsedajúci, predkladám spoločnú správu výborov Národnej rady Slovenskej republiky o výsledku prerokovania vládneho programu návrhu zákona, ktorým sa mení a dopĺňa zákon č. 143/1993 Z. z. (správne č. 143/1998 Z. z., pozn. red.) o civilnom letectve, letecký zákon, a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač č. 214, v druhom čítaní. Národná rada Slovenskej republiky uznesením č. 193 zo 16. apríla 2024 pridelila predmetný návrh zákona na prerokovanie týmto výborom: ústavnoprávnemu výboru, výboru pre financie a rozpočet, výboru pre hospodárske záležitosti a výboru pre obranu a bezpečnosť. Výbory prerokovali návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona. Návrh zákona odporúčali Národnej rade Slovenskej republiky schváliť: ústavnoprávny výbor uznesením č. 86 zo 6. júna 2024, výbor pre financie a rozpočet uznesením č. 81 zo 4. júna 2024, výbor pre hospodárske záležitosti uznesením č. 57 z 10. júna 2024 a výbor pre obranu a bezpečnosť uznesením č. 28 z 10. júna 2024. Z uznesení výborov Národnej rady Slovenskej republiky uvedených pod bodom III tejto správy vyplýva 30 pozmeňujúcich a doplňujúcich návrhov. Gestorský výbor odporúča hlasovať o bodoch 1 až 30 spoločne s odporúčaním schváliť. Gestorský výbor na základe stanovísk výborov k predmetnému návrhu zákona vyjadrených v uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona odporúča Národnej rade Slovenskej republiky predmetný návrh zákona schváliť v znení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť. Spoločná správa výborov o výsledku prerokovania návrhu zákona v druhom čítaní bola schválená uznesením výboru pre hospodárske záležitosti č. 77 z 11. júna 2024. Týmto uznesením ma výbor zároveň poveril predložiť návrhy v zmysle príslušných ustanovení rokovacieho poriadku Národnej rady Slovenskej republiky. Pán predsedajúci, prosím, otvorte rozpravu.
12. schôdza NR SR - 2.deň - B. popoludní
Dátum: 2024-04-17
Poslanec: Sedlák, Justín (SMER - SD)
Druh vystúpenia: Vystúpenie v rozprave

54. Vážený pán predsedajúci, vážený pán minister, vážené pani poslankyne, vážení páni poslanci, Výbor Národnej rady Slovenskej republiky pre hospodárske záležitosti ma určil za spravodajcu k vládnemu návrhu zákona, ktorým sa mení a dopĺňa zákon č. 488/2013 Z. z. o diaľničnej známke a o zmene niektorých zákonov v znení neskorších predpisov a ktorým sa mení a dopĺňa zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (tlač 218). V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada vo všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie a rozpočet, Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti a odporúčam, aby výbory predmetný návrh zákona prerokovali do 7. júna 2024 a v gestorskom výbore do 10. júna 2024. Pán predsedajúci, otvorte, prosím, všeobecnú rozpravu.
6. schôdza NR SR - 17.deň - B. popoludní
Dátum: 2024-01-16
Poslanec: Sedlák, Justín (SMER - SD)
Druh vystúpenia: Vystúpenie s faktickou poznámkou

130. Ja by som zareagoval na pána Pročka. Pán Pročko, ale ja som v úvode oslovil pána predsedajúceho, takže ako ja. Takže ja neviem, že čo by ste ešte odo mňa žiadali v tejto súvislosti, ale ja som pána predsedajúceho oslovil, ako som oslovil poslancov a pani poslankyne, takže tá informácia moja, opätovného prednesenia, prednesenia pozmeňujúceho návrhu, ja si myslím, z mojej strany bola v poriadku. A čo sa týka tej chyby v materiáli, ktorý som ja teda mal pripravený, tá záležitosť "nahrádzajú sa", ja som odcitoval "nahrádzajú sa slovami", "nahrádzajú slovami", nie nahrádzajú sa, ale nahrádzajú slovami. Takže tam takisto si myslím, že ja som neurobil žiadnu chybu. (Ruch v sále.) Nahrádzajú slovami. V treťom bode je "nahrádzajú sa slovami". Je článku, článku bodka, rímska dvojka "sa slová" (reakcia z pléna), prosím? (Reakcia z pléna.) Tak...
6. schôdza NR SR - 10.deň - B. popoludní
Dátum: 2023-12-21
Poslanec: Sedlák, Justín (SMER - SD)
Druh vystúpenia: Vystúpenie v rozprave

100. Pozmeňujúci, pardon, pozmeňujúci návrh. Blaha, Ľuboš, podpredseda NR SR Takže to je v rámci rozpravy, dobre, takže nech sa páči. Sedlák, Justín, poslanec NR SR Môžem? Blaha, Ľuboš, podpredseda NR SR Malý moment, technicky vyriešime tento problém. Takže nech sa páči, pán poslanec, môžte predniesť svoj pozmeňujúci návrh. Sedlák, Justín, poslanec NR SR Pozmeňujúci návrh poslanca Národnej rady Slovenskej republiky Justína Sedláka k vládnemu návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov. Pozmeňujúci návrh zdôvodňujem tým, že vzhľadom na priebeh rokovania je ohrozená navrhovaná účinnosť 1. január 2024, preto je potrebné ju týmto pozmeňujúcim návrhom posunúť. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 213/2019 Z. z. o odplatách a o poskytovaní príspevku v civilnom letectve a o zmene a doplnení niektorých zákonov v znení neskorších predpisov: 1. V bode 39 nadpise pod § 25d sa slová „od 1. januára 2024" nahrádzajú slovami „od 1. februára 2024" a v § 25d sa slová „31. decembra 2023" nahrádzajú slovami „dňom 31. januára 2024". 2. V bode 40 nadpise pod § 27a sa slová „od 1. januára 2024" nahrádzajú slovami „dňom od 1. februára 2024". 3. V čl. II sa slová „1. januára 2024" nahrádzajú slovami „dňom od 1. februára 2024".